Cofōmy sie 50 lot do zadku a pōmogajōm nōm stare fusbalisty Ruchu. Ci to tydziyń tymu spōminali swojo czelodka majstrōw a.d. 1968. 10-tego majstra po roz ôstatni zrobiyła ekipa poskłodano ze samych Ślōnzokōw. Trocha sie sam pozmiyniało… A co łōnczy Ruch 1968 z Ruchym 2018 poza niyśmiertelnym stadiōnym na Cichej?
Je jedne, co bez 50 lot sie niy zmiynio i to niy yno w Ruchu. Tak downij jak i tera fōnguje zasada „fusbal fusbalym ale punkty, tytuły i awanse musi przisztymplować jakiś ważny sztympel”. Samek wlazuje do gry polityka… Jak spōminali Antōni Piechniczek, Ruch we 1968 ni mōg sztartnōnć we Pucharze Europy Majstrōw Krajowych. Awans zrobiōł, rywala wylosowoł ale skuli ataku wojokōw Ukłodu Warszawskigo na Czechosłowacjo kluby wszyjskich państw bloku wschodnigo ôstały wyciepniynte z europejskich pucharōw.
Niy yno te wielki ukłody rzōndzōm ôd downa naszym fusbalym. Ni ma tajymnicōm, że prezesy klubōw muszōm swoi umieć, jak to sie godo – „przedeptać”. Zejrzijcie yno jak nasze realia fusbalowe lot 80. pokozuje „Piłkarski Poker”. Scyna w kerej dyrektor banku klaruje prezesowi Czarnych jak „z luftu” zaszporować 33 mln i za jednym szlagiym załatwić po 2 mln prymii do groczy z gratisowōm rajzōm Polonezym to forgot majstersztyk. Toć to yno film, ale wierzcie reżyser zrobiōł dobry research.
Dzisio tyż trza swoi ugrać poza szpilplacym. Żodyn inkszy klub jak Ruch niy wiy ô tym lepij. Do kōńca marca majōm załatwić se spłōcyni dłōgōw bez cudzo firma (sami spłocić ni mogōm). Jak sie udo to z ôdjyntych im 11. punktōw ôstanie yno -6. Ôstatnio Ruch ôtwar jeszcze jedne pole do haji. Tym razym ôni chcieli ugrać walkower za wyjazd na szpil do Olsztyna, kery sie niy ôdbōł, ale już po ptokach. Decyzyjni padali, że szpil trza rozegrać kiedy indzij… Sōndzyni sie ô punkty a sztrofy je ôstatnio modne. Górnik sōndzi sie ô ôdjynte punkty za walkower z Piastym. Piast sōndzi sie ô dokōńczyni szpilu z Górnikiym. Tōż po starymu. C.d. 22 marca…
szl_Latn szl_Latn szl_Latn szl_Latn